b'\n_START_ARTICLE_\nMussol banyut\n_START_SECTION_\nDescripci\xc3\xb3\n_START_PARAGRAPH_\nEs diferencia dels restants rapinyaires nocturns per tindre dues "banyes" de plomes er\xc3\xa8ctils de mida considerable i de tons brunencs amb la vorera m\xc3\xa9s clara. L\'erecci\xc3\xb3 del plomall es relaciona amb el seu estat an\xc3\xadmic. _NEWLINE_Disc facial molt visible, de color bru lleonat, vorejat de negre, amb una taca blanca al costat de cada cara a la seua part inferior._NEWLINE_Els ulls, molt desenvolupats, s\xc3\xb3n de color ataronjat en el cercle extern. Entre els dos ulls i deixant al mig el bec, unes plomes fan un disseny facial caracter\xc3\xadstic en forma de "X"._NEWLINE_El cos mostra tonalitats brunes i grises amb ratlles i taques m\xc3\xa9s fosques; amb tot, si s\xc3\xb3n examinades de prop, aquestes tonalitats es diversifiquen en m\xc3\xbaltiples matisos. La seua coloraci\xc3\xb3 \xc3\xa9s for\xc3\xa7a cr\xc3\xadptica, cosa que, combinada amb l\'efecte disruptor dels plomalls, fa que passi molt desapercebut enmig del brancam._NEWLINE_Les manifestacions ac\xc3\xbastiques s\xc3\xb3n m\xc3\xa9s f\xc3\xa0cilment audibles a la tardor que no pas a l\'estiu. No es pot qualificar de molt garrulador, sobretot comparat amb l\'\xc3\xb2liba, el mussol o el gamar\xc3\xbas.\n_START_SECTION_\nAlimentaci\xc3\xb3\n_START_PARAGRAPH_\nS\'alimenta, com la majoria de rapinyaires nocturns, de micromam\xc3\xadfers i de moixons. Entre les seues preses s\xc3\xb3n m\xc3\xa9s abundants els rosegadors que els insect\xc3\xadvors, i entre aquests tenen molta import\xc3\xa0ncia els talpons. Entre els ocells, els quals sembla que tenen una notable import\xc3\xa0ncia en la fixaci\xc3\xb3 de les parelles en l\'espai, destaquen els moixons, concretament els pardals (g\xc3\xa8nere Passer) per b\xc3\xa9 que depreda sobre preses m\xc3\xa9s grosses com ara grives, abellerols i puputs.\n_START_SECTION_\nH\xc3\xa0bitat\n_START_PARAGRAPH_\nTot i que sembla que pot existir una certa compet\xc3\xa8ncia amb el gamar\xc3\xbas si coexisteixen en els mateixos llocs (aquest darrer \xc3\xa9s m\xc3\xa9s forestal i de medis antr\xc3\xb2pics), el mussol banyut, per la constituci\xc3\xb3 de les seues ales i cua, est\xc3\xa0 m\xc3\xa9s capacitat per a volar i ca\xc3\xa7ar en clarianes i espais oberts, per la qual cosa ecol\xc3\xb2gicament resten for\xc3\xa7a segregats en l\'espai. _NEWLINE_Al Principat de Catalunya  sembla localment abundant al baix Bergued\xc3\xa0 i al Solson\xc3\xa8s. Tamb\xc3\xa9 s\'ha trobat niant als boscos cerdans (el Cad\xc3\xad) i, fins i tot, a 1.850 m., en un solell de pineda de pi negre (Port del Comte)._NEWLINE_Els boscanys i bosquets esclarissats s\xc3\xb3n per a ell h\xc3\xa0bitats preferencials, per\xc3\xb2 no exclusius.\n_START_SECTION_\nReproducci\xc3\xb3\n_START_PARAGRAPH_\nNia en plataformes velles de c\xc3\xb2rvids on el nombre mitj\xc3\xa0 de polls \xc3\xa9s de tres.'